
Text rozhodnutia
Súd: Krajský súd Banská Bystrica Spisová značka: 1CoE/153/2016 Identifikačné číslo súdneho spisu: 6707209656 Dátum vydania rozhodnutia: 17. 05. 2016 Meno a priezvisko sudcu, VSÚ: JUDr. Milan Segeč ECLI: ECLI:SK:KSBB:2016:6707209656.1 Uznesenie Krajský súd v Banskej Bystrici, ako súd odvolací, v exekučnej veci oprávneného POHOTOVOSŤ, s.r.o., so sídlom Pribinova 25, 811 09 Bratislava, IČO: 35 807 598, právne zastúpeného Fridrich Paľko, s.r.o., so sídlom v Bratislave, Grösslingova 4, proti povinnému V. N., nar. XX.X.XXXX, bytom XX. L. XXX/ XX, XXX XX S., vedenej súdnym exekútorom JUDr. Rudolfom Krutým, so sídlom Záhradnícka 62, Bratislava pod sp. zn. EX 2392/07, o odvolaní oprávneného proti uzneseniu Okresného súdu Zvolen č. k. 11Er/3946/2007-40 zo dňa 16. februára 2016, takto r o z h o d o l : Odvolanie oprávneného proti rozhodnutiu Okresného súdu Zvolen č. k. 11Er/3946/2007-40 zo dňa 16. februára 2016 o d m i e t a. Návrh oprávneného na prerušenie konania podľa § 109 ods. 1, písm. b) O.s.p. z a m i e t a. o d ô v o d n e n i e : Okresný súd, ako súd exekučný, napadnutým uznesením zastavil exekúciu. V odôvodnení rozhodnutia uviedol, že právomoc rozhodcu na rozhodnutie v predmetnej veci je založená na absolútne neplatnej rozhodcovskej doložke, exekučný titul teda bol vydaný v rozpore so zákonom, a preto v podľa § 45 ods. 2 zákona o rozhodcovskom konaní v spojení s § 40 ods. 1 pís. a/ bod 1 a 4 uvedeného zákona, vzhľadom aj na priznané navýšenie spotrebiteľského úveru, exekúciu zastavil. Proti tomuto uzneseniu podal oprávnený odvolanie, ktoré bolo odoslané elektronicky 29.3.2016 podpísané zaručeným elektronickým podpisom, okresnému súdu bolo doručené dňa 30.3.2016. V predmetnom odvolaní oprávnený žiadal o zrušenie napadnutého rozhodnutia z dôvodu legitimity exekučného titulu. Zároveň žiadal aj o prerušenie konania postupom podľa ust. § 109 ods. 1 písm. b/ O.s.p. a podanie Ústavnému súdu Slovenskej republiky návrh na konanie o súlade ust. § 44 ods. 2 veta prvá a druhá Exekučného poriadku s čl. 1 ods. 1 veta prvá Ústavy Slovenskej republiky, a to pre rozpor s princípom právnej istoty a princípom ochrany dôvery všetkých subjektov práva v právny poriadok. Pred samotným preskúmaním napadnutého uznesenia skúmal odvolací súd včasnosť podaného odvolania oprávneného, ako jednu z procesných podmienok odvolacieho konania. V zmysle ustanovenia § 204 ods. 1 Občianskeho súdneho poriadku (ďalej len O.S.P.) odvolanie sa podáva do 15 dní od doručenia rozhodnutia na súde, proti rozhodnutiu ktorého smeruje. Odvolaním napadnuté uznesenie prvostupňového súdu bolo oprávnenému doručené dňa 4.3.2016 (doručenka pripojená č.l. 46 spisu ), čo znamená, že od nasledujúceho dňa mu začala plynúť 15- dňová lehota na podanie odvolania. Odvolanie oprávneného bolo odoslané elektronicky so zaručeným elektronickým podpisom dňa 29.3.2016, t.z. po uplynutí odvolacej lehoty, 15 dňová lehota na podanie odvolania podľa § 204 ods. 1 O.S.P. uplynula 21.3.2016. Podľa § 218 ods. 1 písm. a/ O.S.P. odvolací súd odmietne odvolanie, ktoré bolo podané oneskorene. Keďže odvolací súd zo spisu zistil, že odvolanie oprávneného bolo podané oneskorene, v súlade s § 218 ods. 1 písm. a/ O.S.P. toto odvolanie odmietol. Odvolací súd po preskúmaní veci ďalej zistil, že oprávnený navrhuje exekučné konanie prerušiť podľa ust. § 109 ods. 1 písm. b/ O.s.p.. Podľa § 109 ods. 1 písm. b/ O.s.p. súd konanie preruší, ak rozhodnutie závisí od otázky, ktorú nie je v tomto konaní oprávnený riešiť. Rovnako postupuje, ak tu pred rozhodnutím vo veci dospel k záveru, že všeobecne záväzný právny predpis, ktorý sa týka veci, je v rozpore s ústavou, zákonom alebo medzinárodnou zmluvou, ktorou je Slovenská republika viazaná; v tom prípade postúpi návrh ústavnému súdu na zaujatie stanoviska. Vzhľadom na početné rozhodnutia Ústavného súdu SR, v ktorých sa Ústavný súd SR vyjadroval súhlasne k právomoci exekučného súdu skúmať spôsobilosť exekučného titulu v ktoromkoľvek štádiu už začatého exekučného konania, teda nielen v súvislosti s vydaním poverenia na vykonanie exekúcie v zmysle § 44 ods. 2 Exekučného poriadku (napr. I. ÚS 607/2012, I. ÚS 410/2012, I. ÚS 478/2012), odvolací súd nevzhliadol dôvod, pre ktorý by bolo potrebné konanie prerušiť podľa § 109 ods. 1 písm. b/ O.s.p. Na základe uvedených skutočností odvolací súd návrh oprávneného na prerušenie konania zamietol. Odvolací súd pre úplnosť dodáva, že podľa § 36 ods. 5 Exekučného poriadku ak osobitný zákon neustanovuje inak, exekučné konanie nemožno prerušiť, nemožno odpustiť zmeškanie lehôt a po skončení exekučného konania nemožno podať návrh na obnovu exekučného konania. Rozhodnutie bolo prijaté senátom odvolacieho súdu pomerom hlasov 3:0. Rozhodnutie bolo prijaté senátom odvolacieho súdu pomerom hlasov 3:0. Poučenie: Proti tomuto rozhodnutiu odvolanie nie je prípustné.

